ร้านไอศกรีมหม้อไฟยศเสเป็นร้านที่มีการพูดถึงมากและแชร์กันบนโลกโซเชียลร้านหนึ่งครับ ร้านแรกดั้งเดิมอยู่ในซอยด้านหลังของโรงเรียนเทพศิรินทร์ใกล้ๆกับโรงพยาบาลหัวเฉียว หรือพิกัดใกล้กับร้านครัวดอกไม้ขาวสาขาแรกครับ ใครที่เคยผ่านไปแถวนั้นน่าจะรู้จักกันดีครับ

ตามความคิดผมร้านเค้ามีจุดที่สร้างความแตกต่างจากร้านอื่นๆและเป็นจุดขายของร้านเค้าอยู่ 2 อย่างครับคือ

1) รสชาติแปลกๆพิสดารที่ไม่มีที่ไหนอย่างเช่น เบียร์ กระทิงแดงว้อดก้า ฮอร์ลิค ส้มว้อดก้า เป็นต้น ส่วนใหญ่รสพวกแปลกๆพวกนี้จะมีส่วนผสมของเครื่องดื่มแอลกอฮอล์หรือชูกำลัง -- คหสต.ผมว่าเรื่องรสชาติแปลกๆพวกนี้อาจเลียนแบบกันยากหน่อย

2) วิธีการนำเสนอหรือ presentation ที่แปลกตาอลังการคือการนำไอศกรีมเป็น scoop ใส่มาเสิร์ฟในหม้อไฟ (ต้องสั่งอย่างน้อย 5 scoop) เหมือนพวกหม้อต้มยำและมีใส่น้ำแข็งแห้งในช่องด้านในให้มีควันโพยพุ่งขึ้นมาครับ -- คหสต.ผมว่าเรื่องเสิร์ฟในหม้อไฟสามารถทำเลียนแบบกันได้ไม่ยากครับ

[ที่ตั้ง:]
สาขาที่รีวิวนี้ตั้งอยู่ในโครงการยอดพิมานริเวอร์วอร์ค ตรงปากคลองตลาดครับ อยู่บริเวณชั้น 1 ในตึกปีกฝั่งที่เดินทะลุได้จากท่าปากคลองตลาดเลยหรือคนละฝั่งกันกับด้านเชิงสะพานพุทธครับ (หรือฝั่งที่ติดกับโรงเรียนราชินี) ร้านเป็นลักษณะบูธลอยเปิดโล่งตรงทางเดินติดระเบียงริมน้ำเลย มีโต๊ะที่นั่งไม่เยอะมากประมาณ 5-6 ตัว

[ราคาขาย:]

เค้าเขียนอย่างนี้จริงๆครับที่เมนู "ลูกละสามสิบห้าบาท 45 Baht per scoop" หม้อไฟ 1 หม้อ 5 scoop เขียนราคาอย่างนี้เค้าต้องการสื่อสารชัดเจนครับว่าขายคนไทยถูกกว่าต่างชาติ 10 บาท :)

// คหสต.สำหรับผมไอศกรีมลูกละ 35 บาท ถ้าไม่มีความพิเศษอะไรอย่างกลิ่นรสชาติหรือเกรดคุณภาพส่วนผสมแล้วผมว่าราคาสูงอยู่เหมือนกันนิดหน่อย แต่ถ้าเป็นที่ร้านนี้ตามที่ผมยกจุดขายเค้า 2 อย่างด้านบน ผมว่าคนส่วนใหญ่รับได้ครับ //


[รสที่สั่งครั้งนี้:]

สำหรับเมนูหรือรสชาติไอศกรีมทั้งหมดดูได้จากรูปใบรายการด้านล่างรีวิวผมอันนี้ได้เลย ขอไม่ยกมาเขียนอีกรอบครับ

ตอนที่ผมไปเค้ามีโปรโมชั่นร่วมกับ TRUE โดยการกดรหัสแล้วโทรออกรอระบบส่ง code กลับมา เพื่อได้ฟรี 1 ลูก เมื่อสั่งไอศกรีม 1 หม้อไฟหรือ 5 ลูก ดังนั้นผมจึงได้ทั้งหมด 6 ลูกในราคา 5 ลูกดังนี้

• โคตรนม (x-milk) รสนมเน้นๆ เหมาะสำหรับเด็กๆ ลองนิดหน่อย ผมว่าเข้มข้นนมดี

• ยาคูลท์ปีโป้ รสชาติเหมือนยาคูลท์เลยไม่ผิดเพี้ยน ใครชอบดื่มน่าจะชอบ

• มิ้นท์ ลูกออกสีเขียวๆ รสนี้ไม่ค่อยหวานเหมือน 2 รสบน กินแล้วเย็นปากชื่นใจเหมือนได้ลูกอมมิ้นท์

• มะนาว รสนี้ธรรมดามากไม่มีอะไรพิเศษ ไม่ใช่แบบเชอร์เบทมะนาวที่คิดไว้ เลยไม่ค่อยชอบเท่าไหร่

• ชาเย็น รสนี้อร่อยดี ชอบ เหมือนกินชานมเย็นชงเข้มๆออกหวานหน่อย

• ดาร์คช็อคโกแลตบรั่นดีเชอร์รี่ หนึ่งในรสชาติแปลกที่ลองสั่งมาดูครับ มีส่วนผสมของแอลกอฮอล์ดังนั้นไม่เหมาะสำหรับเด็ก ฟังจากชื่อรสแล้วเหมาะกับคนชอบกินดาร์คช็อครสออกขมๆหน่อยบวกบรั่นดีเพิ่มความหอม?ชวนทาน แล้วมีแซมด้วยกลิ่นเชอร์รี่ออกหอมๆเปรี้ยวๆหน่อย ผสมกันลงตัวดีครับ เป็นอีกหนึ่งรสที่ผมทานแล้วชอบครับ


--- หลังจากทานหม้อไฟหมดชุดแรก อยากจะลองรสชาติแปลกๆพิสดารอื่นอีกหน่อย เห็นว่ารสพวกนี้ทำกลิ่นและรสได้เหมือนจริงๆและถูกใจ เลยสั่งมาเพิ่มอีก 2 ลูกคือ ---

• เบียร์ ลูกออกสีขาวๆ ดูภายนอกเฉยๆอาจไม่รู้ว่าคือรสอะไรมันคล้ายๆสีไอศกรีมกะทิ แต่พอตักกินแล้ว รสชาติคุ้นๆเริ่มแสดงให้ลิ้นสัมผัสรับรู้ คับคล้ายคับคลาคือเบียร์นั่นเอง (น่าจะเป็นเบียร์ไทย) รสชาติดังนั้นจึงหวานนิดเดียวแต่ออกขมๆเฟื่องๆเหมือนเบียร์ ส่วนตัวผมว่ารสนี้ยังไม่โดน ตักคำแรกยังไม่ได้รับรู้ชัดเจนคือรสอะไรเหมือนรสพิสดารอันอื่นๆ

• กระทิงแดงว้อดก้า ลูกออกสีเหลืองๆคล้ายไอศกรีมวานิลาเลย แต่พอตักคำแรกปุ๊บความรับรู้แรกบอกว่าใช่เลยครับคือกระทิงแดง เครื่องดื่มชูกำลังแบรนด์ไทยที่ดังทั่วโลก รสออกหวานๆแล้วมีกลิ่นฉุนกึ๊กๆของว้อดก้านิดหน่อย รสนี้กินเยอะๆอาจมีมึนได้ครับ 555


สรุปผมให้ 4 ดาวครับ เป็นร้านไอศกรีมที่ขายไอเดียทั้งในเรื่องรสชาติพิสดารที่ผมคิดว่ารวมๆทำได้เหมือนดี และวิธีการนำเสนอที่แปลกใหม่แต่ก็สามารถทำเลียนแบบกันได้ง่ายอยู่ ผมคิดว่าร้านนี้สามารถทำให้ลูกค้าสนุกหรือเพลิดเพลินในการทานไอศกรีมได้เพิ่มขึ้นอีกเพราะเวลาสั่งรวมๆกันมาเป็นหม้อไฟ และยิ่งสั่งรสแปลกๆอีก เราก็คอยลุ้นกันครับว่าลูกไหนคือรสอะไรบ้าง ทำให้ลูกค้าได้สัมผัสประสบการณ์แปลกใหม่อีกด้วยครับ